विकास की आस में ही गुजर गया साल नए काम की नींव तक नहीं रखी गई
भास्कर न्यूज | जांजगीर-चांपा
जिला मुख्यालय को इस वर्ष भी विकास के लिए तरसना पड़ गया। पालिका किसी नए काम की नींव तक नहीं रखी पाई। कई पुराने प्रोजेक्ट प्रारंभ तो हुए पर या तो आंतरिक अंतर्विरोध या फिर ठेकेदारों की लापरवाही के कारण कार्य पूरे नहीं हो पाए। हाट बाजार, जीम जैसे महत्वपूर्ण कार्य इस वर्ष भी पूरे नहीं हो सके। जिला मुख्यालय में व्यवस्थित बाजार के लिए सरकार द्वारा करीब चार साल पहले लगभग 40 लाख रुपए हाट बाजार के लिए स्वीकृत किए गए थे। वर्तमान साप्ताहिक बाजार के अंदर लगभग ढ़ाई साल पहले हाट बाजार का निर्माण कराने के लिए भूमिपूजन भी किया गया था।
इसके बन जाने से यहां सब्जी बेचने आने वालों को व्यवस्थित चबूतरा तो मिलेगा ही उपभोक्ताओं को साफ सुथरा स्थान मिलेगा। लेकिन ढ़ाई साल में यह प्रोजेक्ट पूरा नहीं हो पाया है। इस साल कुछ चबूतरों का लेंटर लेबल निर्माण तो पूरा हो गया है, पर फिनिशिंग सहित अन्य कार्य बाकी हैं। वहीं अभी भी आधे चबूतरों का निर्माण कार्य अधूरा है। खंभे खड़े कर दिए गए हैं, पर लेंटर नहीं हो पाया है। इसका ठिकरा नगरपालिका द्वारा विद्युत मंडल के सिर पर भी फोड़ा जा रहा है। दूसरी ओर नगर के युवाओं को जीम की सौगात देने के लिए पूर्व नपाध्यक्ष द्वारा करीब डेढ़ साल पहले भाजपा पार्षदों के विरोध के बाद भी कचहरी चौक के पास भूमिपूजन किया गया था। इस भवन का निर्माण कार्य द्रुत गति से चल रहा था कि अचानक इसमें रुकावट आ गई है। भवन का निर्माण लगभग 75 प्रतिशत हो गया है। काम यहीं पर थम गया है। जिसका खामियाजा शहर के लोगों को भुगतना पड़ रहा है। इसी प्रकार वार्ड क्रमांक 17 में पुराना कलेक्टोरेट के पास व वार्ड क्रमांक 16 में डबरी के पास निर्माणाधीन सामुदायिक भवन सहित अन्य वार्डों में आधा दर्जन से अधिक सामुदायिक भवन अधूरे पड़े हैं।
नगर में विकास के कार्य कराने के पूरे प्रयास किए जा रहे हैं। कुछ पुराने कार्य हैं जो विभिन्न कारणों से लंबित है। काम नहीं करने वाले कुछ ठेकेदारों को नोटिस दी गई है, जल्दी ही कार्रवाई भी की जाएगी। \\\'\\\' सौरभ शर्मा, सीएमओ जांजगीर- नैला
विद्युत मंडल भी जिम्मेदार
पालिका के अधिकारी के अनुसार विद्युत मंडल द्वारा हाट बाजार के चबूतरा के ऊपर आने वाले तारों की शिफ्टिंग के लिए व सामुदायिक भवन के आसपास से गुजरे विद्युत तरंगित तारों को शिफ्ट करने के लिए कई बार पत्र व्यवहार किया गया है। इसके अलावा उनके द्वारा शिफ्टिंग चार्ज करने पर डिमांड भी जमा करा दिया गया है। इसके बाद भी कई स्थानों से तारों को शिफ्ट नहीं किया गया है, जिसके कारण कार्य लटका हुआ है। वहीं हाट बाजार के पास से हाल में तार को हटाया गया है।
पानी और नाली के लिए केवल सर्वे करा पाए
शहर के लोगों को पेयजल व्यवस्थित रूप से उपलब्ध कराने के लिए हसदेव नदी से पानी लाने की योजना भी पूरी नहीं हो पाई है। यह योजना तो प्रारंभ होने के बाद से ही बंद है। प्रति वर्ष गर्मी में भीषण जल संकट से जूझना पड़ता है। इस समस्या का समाधान करने के लिए सरकार ने फिर से करीब चार करोड़ की स्वीकृति दी है। पर इसे भी अमलीजामा नहीं पहनाया जा सका है। इस वर्ष के अंतिम दिनों में नगर के वार्डों से लेकर घरों तक कैसे पानी पहुंचाया जाए इसका सर्वे बस हो पाया है। इसी प्रकार नगर के बरसाती पानी को शहर से बाहर अकलतरा रोड में निकालने के लिए आर्काेलॉजिकल सर्वे कराया गया पर दोनों काम केवल सर्वे तक ही सीमित रह गए हैं।
नाली का काम भी अधूरा
नगर के वार्ड क्रमांक 17, वार्ड क्रमांक 6 वार्ड क्रमांक 7, चंदनियापारा, शंकर नगर, खड़फड़ी पारा, धानुका गली सहित कई इलाके बरसात के दिनों में पानी से लबालब भर जाते हैं, इन वार्डों के लोगों को बरसात के दिनों में अपने घरों से पानी उलिचना पड़ता है। इस समस्या का समाधान करने के लिए लिंक रोड से लेकर बीटीआई चौक होते हुए एक बड़ा नाला बनाया गया है, इस नाला को नहर में मिलना था पर यह नाला भी बेकार ही साबित हो रहा है। ठेकेदार द्वारा नाला के बजाय नाली का निर्माण करा दिया गया है। घरों के सामने नाली और सिमट कर छोटी हो गई है जिसके कारण बारिश का पानी पूरी तरह से बाहर नहीं निकल पाता। यह कार्य भी अभी तक अधूरा है।
निर्माणाधीन सामुदायिक भवन सहित अन्य वार्डों में आधा दर्जन से अधिक सामुदायिक भवन अधूरे
कचहरी चौक का अधूरा निर्माणाधीन जीम
hin_Deva bho_Deva hin_Deva hin_Deva hin_Deva mag_Deva hin_Deva mag_Deva hin_Deva bho_Deva hin_Deva mai_Deva bho_Deva